text: Konservative vil vælte Eva Kjer Hansen af ministertaburetten
  23 februar 2016 kl. 19.30
  Konservative  står ved Landbrugspakken, men har ikke længere tillid til miljø- og fødevareminister Eva Kjer Hansen (V).
  På et pressemøde klokken 20, fortalte Konservatives leder Søren Pape Poulsen, at de nu ikke længere har tillid til Eva Kjer Hansen.
  - Vi står ved Landsbrugspakken, som vi har gjort det i hele forløbet, sagde Søren Pape Poulsen (K) på pressemødet.
  Konservative mener ikke, at oplysningerne på tirsdagens timelange samråd er retvisende.
  - Konsekvenserne er ikke retvisende. Beregningsmetoden er misvisende. Ministeren har ikke ville rette op på det, og derfor mener vi ikke, at hun lever op til sit ansvar som minister.
  Søren Pape Poulsen understregede på pressemødet, at der fortsat er opbakning til Landbrugspakken.
  - Det handler ikke om landbruget, men om ministeren. Vi kan ikke have tillid til en minister, der ikke tager konsekvenserne af sine politiske beslutninger. Men det er bedrøveligt, at det er nået hertil, sagde Søren Pape Poulsen.
  Statsminister Lars Løkke Rasmussen (V) har indkaldt de blå partiers ledere til møde klokken 21 tirsdag aften.
  - Så må vi se, om regeringen fortsat har flertal til at være regering, skriver Lars Løkke Rasmussen på Twitter.
  Konfronteret med statsministerens udmelding, var Søren Pape Poulsen kort i mælet.
  - Vi vælter ikke regeringen. Den kan vælte sig selv, sagde den konservative leder på pressemødet.
  Har indkaldt lederne af de blå partier til møde i aften kl 21. Så må vi se om regeringen fortsat har flertal til at være regering... #dkpol
  
  